runetrust/blame-folketinget-dk huggingface dataset:
Søren Egge Rasmussen (EL), 2024-01-18:
Jeg synes som udgangspunkt, at det er helt i orden, at havregryn og rødvin kan importeres og eksporteres i EU, men når det drejer sig om levende dyr, synes jeg ikke, man er restriktiv nok.
Man ser den her store eksport af danske levende grise, og så har vi så det her beslutningsforslag, som bl.a. indeholder, at man skal forbyde import af fladsnudede hunde og hunde med unaturligt små kranier.
Enhedslisten kan jo sådan set støtte det her forslag, som både drejer sig om at lave et forbud mod den form for avl, som er sådan noget ekstremavl, og som drejer sig om at lave et importforbud.
Det er det, der ligger i beslutningsforslaget.
Det er meget muligt, at det vil udfordre EU, men det er vi med på.
Det drejer sig om dyrevelfærd, og det vil vi gerne prioritere.
Vi har den holdning i Enhedslisten, at vi generelt er imod ekstremavl af dyr, og det gælder ikke kun kæledyr.
Altså, det er jo ret ekstremt, at man avler nogle hunde frem, som ikke har en ordentlig søvn, fordi de har søvnapnø, og at man avler hunde helt ekstremt og derud, hvor hundens hjerne har svært ved at være i hjernekassen.
Altså, var det helt ærligt ikke noget, vi kunne forbyde?
Det bør man da gøre.
Men vi ser jo også, at det er noget, der sådan også er normen i avlen af den række af dyr, som man ikke ser så meget, før de bliver til en fødevare, som ligger i køledisken.
Man kan se på og tænke lidt over, hvad det er, vi oplever med turbokyllinger, der vokser så hurtigt, at de sådan set ikke kan stå på deres ben, at vi har et avlsarbejde inden for danske grise, der ender med, at grisen får så mange grise, at den sådan set ikke kan give mælk til alle de grise, den får, og at der er en sodødelighed, som også er høj, fordi de får så mange grise, fordi avlsarbejdet er kommet alt for langt ud.
Man kan med rette kalde det ekstremavl af grise.
Vi ser det også inden for vores malkekøer.
Hele tiden skal koen yde mere og mere mælk.
Det er sådan set ekstremt at gå udelukkende efter ét parameter.
Jeg synes, det er rigtig fint, at Dansk Folkeparti fremsætter det her forslag, men det medfører jo en diskussion, også når vi står med de her dyrevelfærdsforhandlinger, om, hvad det er for en ekstremavl, vi sådan set i Danmark i mange år har accepteret inden for produktionsdyrene i landbruget.
Der synes vi også, at man skal være meget restriktiv, og det er derfor, Enhedslisten har fremsat en række beslutningsforslag, f.eks. mod import og produktion af turbokyllinger.
Det er noget, som behandles i næste uge.
Det er derfor, vi har fremsat et forslag om at gribe ind over for den alt for høje sodødelighed, som vi har i Danmark.
Jeg synes, det er fint i tråd med det at bakke op om Dansk Folkepartis forslag her, som så drejer sig om ekstremavl af nogle kæledyr, nemlig hunde.
Det her forslag vedrører både import og avl, og det er vi helt med på at støtte.
Christian Friis Bach (RV), 2024-01-18:
Tak for det, og tak for beslutningsforslaget, som vi bakker op om.
Vi er imod de her hunde, og jeg synes, det er uforståeligt, at man som hundeejer vil købe og eje og avle på hunde, som har alt for flade næser eller alt for små hjerner, og som får problemer med sygdom og smerter.
Som en dyrlæge i vores bagland skrev til mig, var det godt for indtjeningen som dyrlæge, men hun var inderligt imod det, for man bliver dyrlæge, fordi man ønsker, at dyr skal have det godt, ikke for at de skal lide.
Jeg ville ønske, at avlerne og hundeejerne selv kunne finde ud af det her, men det kan de ikke, og derfor må vi jo gribe ind.
De avles uden eksteriørmål, men udelukkende på egenskaber, og det giver fantastisk sunde, stærke og dygtige hunde.
Jeg ved, at der hos mange klubber derude, f.eks. Broholmerselskabet, gøres et meget stort stykke avlsarbejde, for at hundene netop skal blive sunde og fri for problemer i deres hofter, albuer eller knæ.
Men der er også klubber derude, som presser på for at avle, og som bedømmer hunde på mere og mere ekstreme udseender.
Derfor sender vi med det her forslag et klart signal til regeringen, og jeg glæder mig over, at regeringen lytter og vil være med, men vi sender altså også et signal til de klubber og kennelklubber, som sætter helt urimelige avlsmål, og som på udstillinger bedømmer hunde, som har stor risiko for at blive syge og sårbare.
Så jeg ser det også som et signal til de klubber om at stoppe det.
Det er gået for vidt.
Som Danmarks mest EU-positive parti siger det sig selv, at vi er meget optaget af at overholde EU-reglerne, men vi er også optaget af at ændre EU-reglerne, så de bliver bedre.
Og ja, i en snæver fortolkning kan det her fortolkes som værende i strid med EU's fri bevægelighed for varer.
Men når der står »import« i forslaget, kan vi jo tolke det som import fra tredjelande, og vi kan tolke det, som at det er en klar indstilling om, at man skal arbejde for, at vi også kan dæmme op for import af de her hunde.
Et beslutningsforslag er jo ikke bindende eller virksomt, fra det øjeblik vi stemmer ved at trykke på knapperne herinde, men det sender et klart signal om, at vi ønsker et importforbud.
Hvis vi kun kan gøre det fra tredjelande i starten, gør vi det dér, og hvis vi først kan gøre det, når vi har fået EU med, så gør vi det dér, men vi arbejder for, at det her skal være forbudt, og vi arbejder for, at det skal gælde, både når man avler, køber og importerer de her hunde, og derfor bakker vi op om det her beslutningsforslag.
Tak for ordet.
Pia Kjærsgaard (DF), 2024-01-18:
Jeg bliver faktisk alligevel lidt fristet til at lade det komme til afstemning, for der er da et par partier, som har sagt, at de vil stemme for.
Jeg er mest overrasket over Det Radikale Venstre, som også benævnte sig som det mest EU-ivrige parti, men som af hensyn til dyrene vil stemme for det her, og det synes jeg er al ære værd.
Jeg vil også sige tak til Enhedslisten.
Så et eller andet sted ender det måske bare nogenlunde godt.
Jeg må så også bare sige, at der stadig væk er stort behov for Dansk Folkeparti i adskillige sammenhænge, og det viser det her forslag jo også.
Det er os, der skubber på, og så sker der noget, og det giver jo faktisk en ret god fornemmelse.
Der er jo omkring 400 hunderacer.
Det er mange, og langt de fleste af dem er jo sunde og raske hunde.
Dermed er det et mindretal, som udgøres af de her fejlavlede hunde, som vi nu foreslår at forbyde, både i forhold til avl og i forhold til import.
Der blev nævnt nogle ting i forhold til tredjelande, og det synes jeg i hvert fald vi kan tage fat på.
Der er andre lande, der har gjort det, og det vil jeg godt på et tidspunkt have en analyse eller et papir fra ministeren om.
Hvor har man egentlig gjort det i andre lande, og hvilke lande er det?
Så trods det, at vi nu fjerner muligheden for at avle eller importere disse fladsnudede hunde, er der stadig væk masser af andre racer at vælge imellem, hvis man synes, at det at have hund er noget, man ønsker, og det er der jo rigtig mange mennesker der gør.
Verden forandrer sig, og i den henseende er der heldigvis større og større blik for dyrevelfærd.
Dyrevelfærden skal vi sikre, uanset hvor og hvordan man her i Danmark holder dyr, og hvordan man avler på dyrene.
Det skal selvfølgelig kun være ordentlige, gode og sunde dyr, man avler og importerer.
Jeg tror faktisk også, at hr. Carl Valentin gav sin accept af det, og tak for det!
Vi skal endelig have alle med, det er dejligt.
Jeg har ikke spor imod, at hr. Carl Valentin også rejser et andet problem, som er stort, og som jeg også synes vi på en eller anden måde skal tage fat på, selv om det i virkeligheden nok – det ved vi godt – er lidt sværere end det, vi står og diskuterer her i dag.
Så tusind tak til dem, der har givet helhjertet opbakning; faktisk tusind tak både til ministeren og folketingspartierne, fordi der har været en god stemning og en god opbakning til det her forslag.
Carl Valentin (SF), 2024-01-18:
Jeg skrev mig mest på, fordi det var vigtigt for mig lige at understrege, at SF altså også støtter det her forslag – og tak til fru Pia Kjærsgaard for at fremsætte det.
Jeg synes virkelig, det er vigtigt.
Jeg synes i virkeligheden, at den her afvisning, der kommer med henvisning til varernes fri bevægelighed, er sådan lidt pervers, for det der med at snakke om varernes fri bevægelighed, når det handler om dyr, er bare absurd.
Altså, dyr er ikke varer, og jeg synes, det er ærgerligt, at nogle af de her principper gør sig gældende i sager, hvor hensynet til markedet er så meget vigtigere end hensynet til de hunde, som det handler om i det her tilfælde.
Så en varm opbakning til forslaget her fra SF's side.
Per Larsen (KF), 2024-01-18:
Det handler jo om definitionen af en vare.
Som udgangspunkt er det jo sådan, at det er en importvare, som man betaler en pris for, og i den kategori er det vel også at betragte som en vare.
Jeg kan se, at der nikkes ovre fra ministergangen, og det understøtter sådan set min påstand om, at det er det, vi kommer i karambolage med, hvis det er sådan, at vi går ind og forhindrer varernes fri bevægelighed, i det her tilfælde hunde.
Carsten Bach (LA), 2024-01-18:
Det er jo altid rart, når man blandt ordførerne har folk med noget erfaring på det pågældende område, som i den her situation er avl af kæledyr.
I Liberal Alliance er vi jo et parti, der hylder frihed og også hylder fri bevægelighed, særlig den fri bevægelighed inden for EU.
Så et importforbud er jo, hvad ministeren også redegjorde for i sin tale, jo selvfølgelig ikke ladsiggørligt, hvad angår det her område.
Derfor er vi nødt til på anden vis at gøre noget for at sikre det forhold, som hr. Kim Edberg Andersen her påpeger, og hvor han dermed også italesætter en anden løsning, altså det her med lettere at kunne frakende nogen retten til at holde dyr, og det bakker Liberal Alliance fuldt ud op om.
Kim Edberg Andersen (UFG), 2024-01-18:
Tak for det.
Det er altid svært, når man stemmer gult.
Men jeg bliver bare nødt til at punktere ballonen ved at sige, at hvis man går ind for fri bevægelighed, men ikke går ind for forbud og heller ikke går ind for restriktioner, så løser man ikke problemet.
Det bliver jeg som en erfaren mand på området bare nødt til at fortælle ordføreren for Liberal Alliance allerede nu.
Jeg tager det positivt ned og tror på, at vi måske kan få flyttet Liberal Alliance hen mod, at man den her gang, måske i dyrenes favør, om ikke andet går med til, at vi finder nogle løsninger, sådan at dem, der har godkendelse – i Dansk Kennnel Klub skal man jo være godkendt til at være opdrætter, og det er jeg selv – så kan miste retten til at have det.
For det ved jeg at Liberal Alliance i hvert fald på andre områder har været tilhænger af, altså af, at hvis man ikke formår at forvalte sit ansvar ordentligt, mister man retten til at udøve noget.
Så vi finder en formulering, som Liberal Alliance kan se sig selv i, for jeg synes virkelig, det er vigtigt, når vi laver det her, at det er et samlet Folketing, som kommer til at lave det.
Jacob Jensen (V), 2024-01-18:
Jeg takker for opbakningen til den del af det i hvert fald.
Men for bare igen at understrege det, vil jeg sige, at hvad vi kan gøre for at fremme det her, skal vi gøre, men det skal selvfølgelig være inden for de gængse spilleregler, der er.
Derfor tænker jeg, at vejen må være: Nu har vi som sagt vores forhandlinger, der er i gang.
Vi kan se, om det skal gøres med en beretning her bare sådan formelt set.
Det synes jeg at jeg vil være meget, meget åben over for hvis vi kan skrive.
Men jeg tror sådan set, at vi kommer til at overhale den proces, i den forstand at forhandlingerne er i gang, og hvis det står til mig, kan vi sådan set godt afslutte dem relativt hurtigt.
Men vi skal tage den tid, det tager, så vi får alle partiernes indspark med.
Hvad det her angår, kommer der til at ske noget på dansk side, og i forhold til EU vil jeg kæmpe alt, hvad jeg overhovedet kan, for at Kommissionens forslag bliver fremmet.
Bjarne Laustsen (S), 2024-01-18:
Tak, hr. formand.
I Socialdemokratiet både anerkender og støtter vi de positive intentioner bag det fremsatte beslutningsforslag, som har til formål at højne dyrevelfærden inden for hundeavl.
Vi er helt enige med forslagsstillerne i, at hunde ikke skal lide som resultat af ekstrem avl.
Generelt ser man faktisk ofte, at en intensivt avlet hund er dårligere stillet fysisk sammenlignet med f.eks. et Søren Gadekryds.
I det hele taget vil jeg sige, at i alle de debatter, vi har haft om hunde herinde gennem de senere år, har det jo vist sig, at det ikke er hundene som sådan, der er noget i vejen med.
Det er mange gange de mennesker, som køber og handler med de her hunde, eller avlerne, der er noget i vejen med, og vi er helt enige i, at vi skal have kigget på det.
For det første er der det her EU-spor, som man kan kigge på hvor langt man kan komme ad.
For det andet er det, som vi ser det, ikke muligt at fremsætte et lovforslag om det i det her folketingsår.
Og så er det jo sådan, som ministeren gjorde rede for, at der allerede er indkaldt til forhandlinger, og som jeg kender det politiske spil herinde, er det sådan, at de partier, der vil være med, kan få indflydelse på det.
Der er netop lagt op til, at man i det udspil, der kommer, skal kigge på de her ting, og at man skal kigge på nogle af de erfaringer, som man har gjort i andre lande for at komme det her til livs.
Der lægges op til en dyrevelfærdsaftale, der indeholder de samme elementer, som ligger i det her beslutningsforslag, og det håber jeg Folketingets partier bredt vil være med til at bakke op omkring.
For vi tager netop afstand fra den måde at avle hunde på, der gør, at hjernen ikke kan være i hundenes kranier, eller at de har problemer med vejrtrækningen.
I det hele taget er det en rigtig dårlig måde at gøre det på.
Derfor håber jeg, vi kan finde andre spor, og jeg nikker også anerkendende til Radikales forslag om, om vi kan starte med tredjelande.
Jeg kender også systemet godt nok til at vide, at selv om det er konflikter i forhold til EU, vil enhver minister tage alt det, man kan blive enige om i det danske parlament, med til EU og sige: Det her er vi blevet enige om; det skal vi prøve at se om vi kan få gennemført.
For vi er enige om, at vi ikke skal avle dyr på den måde.
Mads Fuglede (V), 2024-01-18:
Tak for ordet, og tak til Dansk Folkeparti for beslutningsforslaget.
Jeg deler forslagsstillernes holdning til avl af hunde med flade snuder, små kranier og andre deformiteter.
Det skal ikke forekomme i et land som Danmark.
For det er aldrig okay, at hunde eksempelvis avles med vejrtrækningsproblemer eller for små hoveder til følge.
Vi ønsker at løse problemet i forbindelse med de igangværende forhandlinger.
Arbejdet er således heldigvis i gang.
Det er det arbejde, der skal lægge kimen til, at vi i fremtiden også kan håndhæve eventuelle nye regler på området.
Derfor stemmer Venstre imod beslutningsforslaget, men vi bakker op om intentionerne.
Charlotte Bagge Hansen (M), 2024-01-18:
Tak for det, fru formand.
Dette beslutningsforslag sætter fokus på en utrolig vigtig problemstilling.
Jeg deler fuldt ud fru Pia Kjærsgaard og Dansk Folkepartis bekymring for disse hunde og deres velfærd.
Det er så vigtigt, at vi forhindrer avl, der kompromitterer hundenes velfærd, fordi de skal se ud på en bestemt måde, der passer os mennesker.
Det er dybt forkert, at der bliver avlet på hunde med ensidigt fokus på udseende – det er for at sige det mildt simpelt hen ikke okay.
Vi må aldrig gå på kompromis med hundenes ve og vel.
Vi er lige begyndt at kigge lidt på det, regeringen har budt ind med, og ser frem til forhandlingerne med ministeren på det her område.
Af de samme tekniske grunde, som min kollegaer har anført tidligere, kan vi jo så desværre ikke stemme for det her beslutningsforslag.
Dog glæder jeg mig til, at vi kommer til at drøfte det her og meget mere inden for dyrevelfærd i den kommende tid, for det er simpelt hen så vigtigt, at der ikke er nogen dyr, der lever med smerter og vejrtrækningsproblemer.
Tak for jeres opmærksomhed.
Kim Edberg Andersen (UFG), 2024-01-18:
Tak for det.
Det er jo ikke for at være polemisk, men Moderaterne er jo det nye parti herinde, og man ved jo ikke altid lige, hvor de står, så fra nordjyde til nordjyde giver jeg bare et godt råd: Man bliver nødt til at stoppe den her import, også fra EU-landene, og det gør man, fordi folk køber de hunde, der er bedst; dem, der er bedst på udstillingerne.
Selv om seks hvalpe i et kuld får kranieskader, gør den syvende det måske ikke, og den ville vi jo så tillade at blive importeret og avlet på i Danmark, hvis ikke vi stopper importen.
Er Moderaterne uenige i, at hvis det her skal have nogen som helst effekt, uanset hvad vi kommer frem til, så bliver vi også nødt til at sige, at der også skal være et importforbud?
For det nytter jo ikke noget, at vi importerer den ene gode hvalp fra Tyskland ud af et kuld af de her king charles spanieler, som dybest set får epilepsianfald, fordi deres hjernekasser er for små.
Er ordføreren for det nye parti villig til at gå skridtet videre og sige: Selvfølgelig lytter vi til det folketingsmedlem, der ved noget om det, og sørger også for, at vi ikke importerer?
Charlotte Bagge Hansen (M), 2024-01-18:
Jeg erkender, at der også her er en stor problematik, og derfor er det også vigtigt, at vi får al faglig og saglig viden ind.
Jeg er desværre ikke ekspert på området.
Jeg ved, at ordføreren ved rigtig meget om det og har beskæftiget sig med det her, så jeg tænker jo også, at det er noget af det, ordføreren tager med ind i lokalet, når vi skal forhandle.
Kim Edberg Andersen (UFG), 2024-01-18:
Så har vi det der med importen, for jeg bliver bare nødt til at sige, at så længe vi har et åbent marked og vi synes, at der skal være det, så findes der altså også danskere, der ser en forretning i det, og det er det, vi skal have lukket for.
Personligt har jeg jo selv kørt Europa rundt for at parre tæver.
Det var nok mere en kommentar end et spørgsmål.
Charlotte Bagge Hansen (M), 2024-01-18:
Jeg støtter mig til, at ordføreren til sidst sagde, at det var en kommentar.
Kristian Bøgsted (DD), 2024-01-18:
Tak for ordet.
Jeg synes, det er et rigtig, rigtig godt forslag, fordi det peger på noget, hvor der virkelig er nogle problemer, som vi skal have løst og gjort noget ved.
Jeg har også forstået det sådan, at der muligvis er lidt tekniske udfordringer med selve delen omkring import, men det ændrer ikke på, at vi faktisk synes, det er rigtig godt forslag.
Importdelen skal vi også have kigget på, og så skal vi have løst de problemer, der eventuelt måtte være ved det.
Derfor er jeg selvfølgelig også glad for at høre ministeren sige, at det er noget, man også kigger på i forhold til det, der er kommet fra EU.
Carsten Bach (LA), 2024-01-18:
Tak for det.
Hunde med flade snuder har jo – næsten logisk nok, kan man sige – ofte vejrtrækningsproblemer og lider derfor også tit af søvnapnø.
Hundene har også en forhøjet risiko for andre lidelser.
Lidelserne nedsætter livskvaliteten for hundene og dermed også dyrevelfærden.
Disse racer er meget populære, og for at komme dyrevelfærdsproblemerne til livs er det afgørende, at der kommer regler for avlen.
For at undgå, at der bliver alt for meget bureaukrati i administrationen af disse regler, er det jo besnærende med et fuldstændig forbud mod disse racer.
I Liberal Alliance deler vi til fulde intentionen om at forbedre dyrevelfærden for disse racer af kæledyr, og som parti er vi hverken tilhængere af forbud eller mere bureaukrati.
Vi hylder endda også den frie bevægelighed for hunde inden for EU.
Derfor vælger vi i Liberal Alliance at stemme gult til forslaget.
I stedet sætter vi vores lid til de også af ministeren omtalte igangværende forhandlinger om en dyrevelfærdsaftale, hvor jeg faktisk har en vis forhåbning om og tror på, at vi også med hjælp fra interessenterne på området udefra kan finde en mindelig løsning, der sådan helt generelt faktisk kan sikre sund avl af kæledyr uden et forbud og uden yderligere bureaukrati.
Tak for ordet.
Pia Kjærsgaard (DF), 2024-01-18:
Jamen tak.
Det var netop også det spørgsmål, jeg rejste, for jeg har også svært ved at sige, at hunde er en vare – altså, det har jeg virkelig.
I øvrigt også tak til hr. Kim Edberg Andersen.
Der har virkelig været så meget opbakning, at jeg nogle gange kommer til at glemme dem, der har givet tilsagn.
Jeg er ikke så vant til det, men det er virkelig dejligt, at der trods alt har været en del ordførere, som bare har givet fuldstændig opbakning.
Jeg synes generelt, det har været en rigtig god debat, så tak for det.
Trine Pertou Mach (EL), 2024-01-18:
Tak for det.
Jeg vil egentlig gerne følge op på det spørgsmål, som fru Gunvor Wibroe var inde på her før, for jeg er også en lille smule forvirret over, hvad det egentlig er, forslagsstillerne vil.
Det er også, i betragtning af hvornår beslutningsforslaget blev indleveret.
Det var nemlig på et tidspunkt, hvor vi stadig væk ikke havde fået gennemgangen af den danske udviklingsbistand og støtte til Palæstina.
Det har vi så fået nu.
Den viser, at tingene går til det, de er tiltænkt.
Så hvis det, ordføreren som talerør for forslagsstillerne egentlig mener, er, at det kun er et spørgsmål om at forlænge pausen, så ordførerne kan få yderligere forsikringer om, at pengene går de rigtige steder hen, vil jeg egentlig anbefale, at man trækker beslutningsforslaget og går til Udenrigsministeriet og får de dobbeltforsikringer, som man har brug for.
Charlotte Munch (DD), 2024-01-18:
Det er et stop for al støtte her og nu.
Det er et permanent stop her og nu – punktum.
Trine Pertou Mach (EL), 2024-01-18:
Er det her og nu som i omgående og for evigt og altid ingen bistand til de palæstinensiske områder, uanset hvordan udviklingen er?
Er det det, man skal forstå?
For så kan jeg ikke lade være med at spørge ordføreren, om det i virkeligheden handler om, at man slet ikke mener, at Danmark skal bruge penge på at bidrage til udvikling, demokratifremme, menneskerettighedsfremme, jobskabelse, fred, konfliktløsning, unges rettigheder og ligestilling rundtomkring i verden, altså om det i virkeligheden er det, det er et dække for.
Charlotte Munch (DD), 2024-01-18:
Jeg er glad for, at ordføreren selv kom med den sidste del, »et dække for«, for jeg var godt klar over, at det var der, det bar hen.
Det har intet på sig.
Jeg synes faktisk helt personligt, og det synes mit bagland, altså mit parti, også, at udviklingsbistand kan rigtig meget godt.
Jeg sidder i øvrigt selv i bestyrelsen i DIPD, og det ville jeg da ikke gøre, hvis det ikke interesserede mig, at vi sendte udviklingsbistand ud til lande rundtomkring.
Jeg synes, at udviklingsbistand kan gøre rigtig meget, men jeg synes også, at der kan gives for meget, og det er det her et rigtig godt eksempel på.